Romainių tuberkuliozės ligoninė

Romainių tuberkuliozės ligoninė – Lietuvos sveikatos mokslų universiteto ligoninės Kauno klinikų filialas, specializuoto profilio ligoninė, kurioje gydoma nuo infekcinių tuberkuliozės ligų. Įsikūrusi Kaune Romainiuose, Šilainių pl. 21. Ligoninės direktorius – prof. Skaidrius Miliauskas.
Artimiausi objektai – „Regitros“ Vilijampolės filialas, Romainių kapinės, Kauno miškų urėdija.
Gydymo įstaiga pavaldi Sveikatos apsaugos ministerijai. Ligoninėje gydomos sunkiausios formos, atsparios prieštuberkulioziniams vaistams, plaučių, inkstų, kaulų ir kitų organų tuberkuliozės ligos. Sunkiausiai sergantiems, mirštantiems pacientams teikiama paliatyvi slauga. Gydymas dažnai trunka mėnesius. Sergantieji mokomi, kaip elgtis, kad tuberkulioze neužkrėstų kitų. Ilgai gulintys turi sporto salę, gali naudotis ligoninėje sukaupta biblioteka. Kiek apsigydžiusiems leidžiama vaikščioti po ligoninės teritoriją (įstaiga įsikūrusi pušyne). Ligoninėje veikia studentų, rezidentų ir gydytojų mokymo bazė, teikianti ambulatorinę ir stacionarinę pagalbą Kauno apskrities ir visos respublikos gyventojams.

Istorija

Draugijos kovai su tuberkulioze inciatyva ligoninė pradėjo veikti 1937 m. 1946–1956 m. Romainių tuberkuliozės ligoninei priklausė buvusi žydų bendruomenės Romainių kaulų-sąnarių tuberkuliozės sanatorija. 1956 m. gydymo įstaiga buvo padalinta į dvi atskiras – Respublikinę Romainių tuberkuliozės ligoninę (125 lovos) ir Respublikinę kaulų-sąnarių tuberkuliozės sanatoriją (150 lovų). 1987 m. prie Respublikinės Romainių tuberkuliozės ligoninės vėl prijungta Respublikinė Romainių kaulų-sąnarių tuberkuliozės sanatorija (viso 480 lovų).
1971 m. įkurta Kauno medicinos instituto tuberkuliozės katedra. Nuo 1992 m. ji veikė kaip pulmonologijos-ftiziatrijos klinikos padalinys.
Nuo 1998 m. Romainių tuberkuliozės ligoninė tapo viešąja įstaiga. 2000 m. ekstrapulmoninis skyrius (60 lovų) iš Romainių perkeltas į Kulautuvos tuberkuliozės ligoninę. Tais pačiais metais prie ligoninės buvo prijungta Kauno Romainių tuberkuliozės ir plaučių ligų poliklinika.
2004 m. reorganizuota, prijungiant prie Kauno medicinos universiteto klinikų. Šiuo metu Romainių tuberkuliozės ligoninėje yra 260 lovų.

Padaliniai

Ambulatorinis-diagnostikos skyrius. Čia dirba gydytojai pulmonologai ir kiti specialistai (inkstų ir šlapimo takų TBC ir kaulų TBC). Per metus priima apie 10 000 pacientų. Atliekami klinikiniai, biocheminiai, bakteriologiniai kraujo, šlapimo, skreplių tyrimai, echoskopija, bronchoskopija, rentgenologiniai tyrimai. Be specializuotų tyrimų, profilaktiškai tikrinami asmenys, kontaktavę su sergančiais atvira tuberkulioze, išvykstantys dirbti į užsienio šalis, kurios reikalauja pateikti pažymas apie atvykstančiųjų sveikatos būklę. Skyriuje yra pacientų mokymo kabinetas. Pacientai registruojami ir pas gydytojus patenka atvykę tą pačią dieną. Atvykę be siuntimo gydytojo-specialisto konsultacijai, profilaktiniam patikrinimui, turi sumokėti nustatytą mokestį.
I tuberkuliozės skyrius. Turi 60 lovų, per metus gydoma virš 200 pacientų, sergančių atvira plaučių tuberkulioze. Gydymas trunka 3-4 mėnesius ir ilgiau, tai priklauso nuo tuberkuliozės mikobakterijų išnykimo tyrimuose.
II tuberkuliozės skyrius. Turi 60 lovų, per metus gydoma virš 200 pacientų, sergančių sergančių atvira plaučių tuberkulioze. Gydymas trunka 3-4 mėnesius ir ilgiau, priklausomai nuo ligos eigos. Skyriuje labai sunkios būklės mirštantiems, tuberkulioze sergantiems pacientams suteikiamos paliatyvios slaugos paslaugos.
Rezistentinės tuberkuliozės skyrius. Turi 50 lovų, per metus gydoma virš 100 pacientų, sergančių plaučių tuberkulioze, atsparia prieštuberkulioziniams vaistams. Gydymas trunka nuo 9 iki 24 mėnesių, priklausomai nuo tuberkuliozės mikobakterijų atsparumo vaistams. Teikiamos paliatyvios slaugos paslaugos.
Ekstrapulmoninės tuberkuliozės skyrius. Vienintelis tokio profilio skyrius Lietuvoje. Skyriuje diagnozuojami ir gydomi pacientai, sergantys pleuros, įvairių sričių limfinių mazgų, kaulų ir sąnarių, šlapimo ir lytinių organų, akių, virškinamojo trakto, antinksčių, odos ir poodžio tuberkulioze, tuberkulioziniu meningitu. Turi 30 lovų, per metus aptarnaujama apie 130 pacientų. Gydymas trunka 3-4 mėnesius ir ilgiau.

Priverstinis gydymas

Lietuvoje kliniškai aktyvios TBC formos nustatomos 5–15 proc. užsikrėtusių asmenų. Nuo šios infekcinės ligos kasmet miršta po kelis šimtus, o suserga – apie pusantro tūkstančio žmonių. Lietuva laikoma didelio tuberkuliozės paplitimo šalimi. Dau­giau­sia ser­gan­čių­jų šia li­ga yra tarp so­cia­li­nės at­skir­ties as­me­nų.
Pa­sta­rai­siais me­tais į Romainius pa­ten­ka vis dau­giau ne­pa­gy­do­mų pa­cien­tų. Nors per at­kur­tos ne­prik­lau­so­my­bės lai­ko­tar­pį ser­ga­mu­mas tu­ber­ku­lio­ze su­ma­žė­jo be­veik tris kar­tus – nuo 80 iki 30 at­ve­jų 100 tūkst. gy­ven­to­jų, ge­ro­kai pa­dau­gė­jo at­ve­jų, kai žmo­nėms ne­beį­ma­no­ma pa­dė­ti. Maž­daug de­šim­ta­da­lis li­go­nių dėl to, kad tu­ber­ku­lio­zės ne­gy­do­ma, pra­ran­da gy­vy­bę. Vis labiau plinta vaistams atspari tuberkuliozė, kurios gydymas užtrunka dvejus ar daugiau metų. Kaune nuo 2012 m. yra tai­ko­ma pri­vers­ti­nio gy­dy­mo nuo tu­ber­ku­lio­zės pra­kti­ka. Tai reiš­kia, kad jei as­muo, ku­riam diag­no­zuo­ta li­ga ir pa­skir­tas gy­dy­mas, ne­pai­so me­di­kų re­ko­men­da­ci­jų, ir tai kar­to­ja­si, teis­mo spren­di­mu jis yra gydomas vienintelėje Lietuvoje tokio pobūdžio įstaigoje Aly­taus tu­ber­ku­lio­zės li­go­ni­nė­je.